
Dumnezeu vrea

ca tu

să reușești!

„Dumnezeu vrea ca tu să reușești!” a fost o afirmație pe care am scris-o pentru mine la finalul lunii decembrie 2024. Simțeam cum îmi dă putere și voiam să o văd cât mai des undeva pe fundal.

Apoi, pe 31 decembrie 2024, am scris primul text, fără să bănuiesc că, undeva în adânc, alte 73 așteptau cuminți să fie scrise.

A durat însă puțin până să-mi dau seama că va fi ceva mai mult decât un gând care să mă susțină pe mine atunci când aveam nevoie.

Deja, pe 1 ianuarie 2025, scriam primele pagini din cartea pe care o ții în mâini, fără să știu câte vor fi, dar simțind lumina care pur și simplu curgea.

În ianuarie, am scris mai mult de jumătate, după care m-am oprit.

Am revenit câte puțin apoi, pe 21 aprilie 2025 am scris și ultimele pagini, destul de multe.

Făceam 40 de ani în acea zi.

Pentru că Dumnezeu vrea ca noi toți să reușim, indiferent de dată și de formă.

Datele sunt doar semne că mergem bine.

Nu întâmplător 73, dar asta deja este altă poveste și, oricâte detalii aș mai adăuga aici, ceea ce rămâne important este că Dumnezeu vrea ca tu să reușești!

Dumnezeu vrea ca tu să reușești!

Fiecare pas pe care îl faci în calea ta este ghidat, susținut, simțit și trăit de Dumnezeu.

EL este în tine, și, prin tine face fiecare pas.

Tu ești o continuare a Lui: visul Lui, speranța Lui, iubirea Lui. Ești El în miniatură și, tocmai de aceea, El vrea ca tu să reușești.

Dacă nu-ți amintești cine ești de fapt, nu înseamnă că te-a lăsat pe Pământ ca să suferi.

Te-a încredințat vieții ca să poți reuși 

Să reușești să-ți amintești cine ești și cine te-a creat așa minunat și frumos.

Cel care ți-a dat puterea de a crea, la rândul tău.

Dacă nu îi simți prezența, dacă nu îi simți respirația în propriul piept, este pentru că reușești prea rar să te oprești și să simți, să TE simți.

Să te simți pe tine înseamnă să-l simți pe El.

Pentru că nu ai cum exista fără să existe sursa din care ai venit prin tine.

Dumnezeu vrea ca tu să reușești. Întrebarea este dacă tu vrei să-L lași să reușească El prin tine.

Tu deja reușești!

Nici măcar nu contează dacă tu crezi că reușești sau nu. Deja o faci.

Dacă citești aceste rânduri.

Dacă auzi în cap vocea care îți citește aceste gânduri.

Înseamnă că vezi, auzi, poți gândi...

Înseamnă că respiri.

Ce minunat este că respiri.

Asta înseamnă că încă ai un corp.

Încă exiști în acest corp al tău.

Indiferent în ce stare este, tu exiști în el.

Dacă ai ști cât de mare dar e acesta - să exiști într-un corp - ai ști, pur și simplu, că deja reușești.

Dumnezeu a calculat totul astfel încât să fie valoros însuși faptul că trăiești, iar tu...

Să ajungi, prin efort, să conștientizezi valoarea vieții, ca să te poți bucura de viață, de tine, de tot ce ești.

Pentru că Dumnezeu vrea ca tu să reușești.

Nu este un secret că îți este dificil uneori, nici pentru Dumnezeu nu este un secret.

Secretul, de fapt, este că El știe toate secretele.

Pentru că, deși nu înțelegi cum, toate secretele pe care le ai sunt și secretele Lui, ținute tot de El, prin tine.

El știe că uneori ți se pare prea mult, prea dificil, prea...

Dar știe că n-are de ce să-ți ușureze efortul pentru că El știe că tu vei reuși.

Nu, nu pentru că vei reuși să-ți duci crucea prea grea.

Că vei reuși să vezi că nu e grea deloc, de fapt.

El știe că te doare, de fiecare dată când te doare și chiar înainte să știi tu, El o știe.

Totuși, nu vrea să-ți ia durerea și nu pentru că nu i-o ceri.

El pur și simplu vrea ca tu să reușești să înțelegi că nu există un motiv adevărat pentru durere.

Că, de fapt, lucrurile sunt mai simple decât par, mult mai simple.

El vrea ca tu să reușești, dar nu va face nimic în locul tău.

Nu va face nimic în locul tău, pentru că vrea ca tu să fii mândru/ă de reușita ta.

Dumnezeu vrea ca tu să reușești. Doar așa poți fi cu adevărat mândru/ă.

Doar așa creația Lui, adică tu, poate să-și asume propria creație. Doar când o faci cu mâinile tale.

Dumnezeu poate crea doar prin mâinile fiecărei ființe pe care a lăsat-o să creeze în această lume.

El a creat multe ființe raționale, capabile să aleagă, deci să creeze.

Dacă ești capabil/ă să citești acest text, cu siguranță ești capabil/ă să creezi.

De ce ar face El ceva în locul tău?

El te-a creat pe tine ca tu să te bucuri de creația ta.

Și El vrea ca tu să reușești. El își dorește ca tu să reușești.

El pur și simplu știe că poți, așa te-a creat.

Dacă tu nu crezi asta, este pentru că încă nu vezi în tine ceea ce vede El.

Dar o dată cu fiecare creație, vei fi din ce în ce mai capabil să te descoperi.

Să descoperi în tine o părticică din Dumnezeu.

Dumnezeu vrea ca tu să reușești!

Nu prea am cum să aduc dovezi pentru că, dacă viața ta nu este o dovadă, nu mai știu ce poate să fie una.

Pur și simplu îmi doresc să te gândești un pic la asta, atât.

Să te scufunzi în interiorul tău și să te lași să simți cum fiecare celulă este scufundată în iubirea din care ești țesut/ă.

Cum este posibil ca tu, o ființă atât de complexă și de completă, să nu fii susținut de o forță care vrea să reușești?

Cum e posibil ca măcar un proces din miile de procese care se întâmplă la toate nivelurile în interiorul tău să aibă loc fără ca Dumnezeu să vrea asta?

Cum e posibil ca El să vrea ca tu să fii viu, dar să nu vrea ca tu să reușești?

Doar gândește-te un pic!

Gândește-te cât de miraculos este însăși procesul de a gândi.

Oare nu e asta magie pură?

Chiar crezi că atât de multe lucruri funcționează în viața ta și doar ceea ce vrei tu cu adevărat, din tot sufletul, nu e menit să funcționeze?

Ce dovezi ți-aș putea oferi, dacă alegi să nu crezi?

Niciun argument, pur și simplu niciunul.

Pentru că a crede nu înseamnă să cauți argumente niciodată.

Dacă ai îndoieli, orice argument al meu sau al altcuiva va aduce și mai multe îndoieli.

Aceasta e menirea lor: a îndoielilor.

Să se cuibărească în mintea ta și să te sâcâie.

Chiar și atunci când te îndoiești, Dumnezeu își dorește să reușești.

Nu are cum să fie oprit să o facă. Nu e treaba lui să se oprească, treaba lui este să continue să te privească și să aștepte, cu multă răbdare, până îți vei aminti că El este acolo.

Este acolo ca să reușești.

De asta te așteaptă, indiferent cât va dura.

Și nu, Dumnezeu nu este ca un părinte. Prea mult L-am modelat după chipul și asemănarea noastră. Este infinit mai mult decât atât.

Pentru că niciun părinte nu reușește să se implice atât de profund și totodată invizibil, cum o face El.

Dumnezeu vrea ca tu să reușești, dar nu să învingi.

Pentru că nu este o luptă, nu te bați cu nimeni. Nu e cine pe cine.

Nici măcar nu vrea să te învingi, pentru că nu vrea să te lupți cu tine.

Un călăreț nu trebuie să lupte cu propriul cal ca să ajungă acolo unde își dorește

Lucrul cu care te lupți, în interior sau în afară, de fapt este puterea ta sau o putere exterioară care îți arată cu degetul spre puterea ta.

Chiar dacă ai luptat toată viața, Dumnezeu nu vrea să continui. El vrea doar să reușești.

Fără luptă.

A fi învingător nu este o reușită dacă există cineva învins, nici măcar dacă tu crezi că acel cineva este un mare RĂU.

Nu există nimic rău în ochii lui Dumnezeu, pentru că El nu împarte lumea în buni și răi.

Nici în interiorul tău nu vede ceva rău, cu care trebuie să lupți.

Tot ce ai în tine este pus de El acolo și El nu ar fi putut pune în tine ceva rău.

Totuși, calul va trebui să fie condus bine, ca să te ducă acolo unde vrei tu, fără luptă.

Ca să conduci puterea pe care o ai, mai întâi trebuie să simți cu toată ființa că este a ta.

Să te contopești cu ea, să o percepi ca fiind parte din tine.

Doar atunci calul de sub tine va simți încotro privești, ce vrei, ce simți și va merge într-acolo.

Nu ai cum obține ceva cu adevărat de la el când îl percepi ca pe un dușman.

Dumnezeu vrea ca tu să reușești cu adevărat. De aceea, nu te ajută atunci când le iei pe toate ca fiind împotriva ta.

Atunci când te împotrivești voii lui Dumnezeu, o faci ca și cum El ți-ar fi împotrivă și voia Lui nu ți-ar convini.

Totuși, El vrea infinit de mult ca tu să reușești și voia Lui este despre asta.

Iar când intenția ta se aliniază cu voia Lui, miracole încep să apară în viața ta.

Și Dumnezeu se bucură, pentru că El chiar vrea ca tu să reușești.

Este mai mult decât o supunere oarbă în fața unei voințe care te îngenunchează.

